สังคมข่าวหุ้น
*หลังงานไทยแลนด์ โฟกัส 2020 ต้องมาลุ้นกันว่า ตลาดหุ้นไทยจะดีดขึ้นมาหรือไม่ จากแรงซื้อของนักลงทุนสถาบัน และต่างชาติ เพราะจากสถิติที่มีการยกกันขึ้นมาพบว่า 9 ปีย้อนหลัง หลังจากงานดังกล่าว ดัชนีจะวิ่งขึ้นทุกปี แต่ก็ต้องขึ้นอยู่กับปัจจัยของแต่ละปีด้วยว่า เข้ามาช่วยสนับสนุนมากน้อยแค่ไหน
27 ส.ค. 2563

คาเฟอีน
*หลังงานไทยแลนด์ โฟกัส 2020 ต้องมาลุ้นกันว่า ตลาดหุ้นไทยจะดีดขึ้นมาหรือไม่ จากแรงซื้อของนักลงทุนสถาบัน และต่างชาติ เพราะจากสถิติที่มีการยกกันขึ้นมาพบว่า 9 ปีย้อนหลัง หลังจากงานดังกล่าว ดัชนีจะวิ่งขึ้นทุกปี แต่ก็ต้องขึ้นอยู่กับปัจจัยของแต่ละปีด้วยว่า เข้ามาช่วยสนับสนุนมากน้อยแค่ไหน
*หุ้นกลุ่มไฟแนนซ์ กลับมาคึกคักอีกครั้ง ไล่ตั้งแต่ บมจ.ศรีสวัสดิ์ คอร์ปอเรชั่น SAWAD ของกลุ่มแก้วบุตตา ก่อนหน้านี้ราคาลงลึกไปถึง 43.50 บาท และสัญญาณเทคนิค บ่งบอกว่า มีโอกาสที่จะถูก (ทุบ) ลงไปถึง 30.00 บาท แต่ราคาดีดกลับขึ้นมาก่อน เทคนิคชี้ว่า กำลังม้วนกลับมาเป็นขาขึ้น แนวต้านแรก 49.00 บาท และถัดไปอยู่ที่ 50.00 บาท หากกลับมายืนเหนือ 50.00 บาทได้ ที่ราคานี้จะเปลี่ยนมาเป็นแนวรับ
*ส่วน MTC บมจ.เมืองไทย แคปปิตอล ของเฮียชูชาติ เพ็ชรอำไพ พื้นฐานไม่ต้องสาธยายอะไรมาก เพราะแน่นเปรี๊ยะอยู่แล้ว !! ต้องมาดูสัญญาณเทคนิคกัน หลังราคาดีดกลับและขึ้นมายืนเหนือ 50.00 บาท บ่งชี้ว่า “จะไปต่อ” เช่นกัน แนวต้านแรก 51.00 บาท ต้านถัดไป 52.00 บาท และหากยืนเหนือกว่านี้ได้ มีโอกาสแรลลี่ แต่ระยะสั้น ระวัง “ขายทำกำไร” หลังราคาขึ้นมา 3-4 วันติดต่อกัน ส่วนราคาที่เป็น IAA Consensus Target Price อยู่ที่ 61.00 บาทต่อหุ้น บริษัทหลักทรัพย์ 15 แห่งที่ Cover หุ้น MTC ไว้ แนะ “ซื้อ” 14 แห่ง และ “ถือ” 1 แห่ง
*HTC บมจ.หาดทิพย์ หุ้นน้ำดีที่ถูกมองข้าม หลังโชว์กำไรไตรมาส 2/2563 ออกมาโดดเด่น แนวโน้มกำไรไตรมาส 3 และไตรมาส 4 ยังออกมาเติบโตต่อไปอีก ขณะที่จะมีการประกาศจ่ายเงินปันผลระหว่างกาล นักวิเคราะห์คาดว่า 0.70 บาทต่อหุ้น ส่วนราคาหุ้น กระโดดแนวต้านสำคัญ 25.00 บาท ขึ้นมาได้ แบบพุ่งเป็นจรวดเลย ส่งผลไล่ตามซื้อกันฝุ่นตลบ ส่วนวานนี้ ยังมีแรงสะสมต่อเนื่อง เพราะหุ้นแทบไม่มีตรงไหนที่ดูแล้วขี้เหร่เลย  P/E 2020 เพียง 9 เท่า เทียบกับกลุ่มที่สูง 25-30  เท่า เงินปันผลสูงเฉลี่ย 8% บล.โนมูระ พัฒนสินฯ ให้เป้า 34.5 บาท โมเมนตัมในอีก 4 ไตรมาสข้างหน้ายังโรยด้วยกลีบกุหลาบ
*TCAP บมจ.ทุนธนชาต เป็นหุ้นที่มีอัตราผลตอบแทนเงินปันผล หรือ Dividend Yield เท่ากับ  24.33% สูงสุดในกลุ่ม SETHD ที่จัดทำโดยตลาดหลักทรัพย์ฯ ปัจจุบัน หุ้นซื้อขายกันที่ P/E เพียง 2.72 เท่า และมี P/BV ที่ 0.53 เท่า ส่วนแนวโน้มครึ่งปีหลังแม้คาดว่า TMB อาจจะต้องตั้งสำรองสูงขึ้น และมากดกำไรของ TCAP แต่หุ้นอย่าง THANI จะกลับมาฟื้นตัว และธุรกิจประกันภัยจะดีขึ้นเช่นกัน ปัจจุบันมีเงินสดในมือถึง 1.5 หมื่นล้านบาท คิดเป็น 11.00 บาทต่อหุ้น และยังมีกำไรสะสม (ยังไม่ได้จัดสรร) อยู่อีกว่า 5.08 หมื่นล้านบาท จึงคาดว่า TCAP น่าจะยังจ่ายปันผลในระดับสูงได้ต่อไป ใครชอบหุ้นปันผล สามารถถือได้ยาว ๆ เชิญทางนี้เลย
*นิยต มาศะวิสุทธิ์ เอ็มดี บริษัท บริหารสินทรัพย์สุขุมวิท จำกัด (บสส.) หรือ SAM แจ้งการประมูลทรัพย์สินรอการขาย (NPA) เดือน ส.ค. จำหน่ายทรัพย์สินได้  500 ล้านบาท ทั้งในกรุงเทพฯ และต่างจังหวัด ส่วนงานประมูลทรัพย์ NPA ครั้งต่อไป จัดขึ้นวันศุกร์ 11 ก.ย. 2563 ผู้สนใจสามารถลงทะเบียนเข้าร่วมประมูลได้หลากหลายช่องทาง ดูรายละเอียดทรัพย์สินได้ที่เว็บไซต์  www.sam.or.th
*S ขอพื้นที่ชี้แจงหลังถูกพาดพิงไม่มีโครงการใหม่เลยว่า..ตั้งแต่ต้นปีมีการลงทุนเข้าซื้ออาคารสำนักงานเมโทรโพลิศ บนถนนสุขุมวิท มีขนาดอาคารราว 13,677 ตร.ม. และเปิดตัวโครงการดิ เอ็กซ์โทร รางน้ำ มูลค่า 4,011 ล้านบาท ห่างเพียง 400 เมตร จากสถานีรถไฟฟ้าอนุสาวรีย์
*ส่วน SHR หลังเข้าตลาดฯ ก็มุ่งมั่นที่จะดำเนินการขยายกิจการตามที่ประกาศไว้ช่วงก่อน IPO แต่เมื่อมีสถานกาณ์โควิด-19 จึงระมัดระวังในการศึกษาความเป็นไปได้ของโครงการก่อนเข้าลงทุน และนับตั้งแต่ IPO นั้น SHR ยังมิได้มีการเข้าซื้อกิจการโรงแรมใด ๆ แต่จะเน้นเรื่องของการเข้าตกแต่งปรับปรุงทรัพย์สินเดิม เพื่อรองรับความต้องการของลูกค้าที่เปลี่ยนแปลงไป และเพิ่มศักยภาพในการสร้างรายได้ของโรงแรม….เอาเป็นว่าเข้าใจกันตามนี้นะครับ